Constantine
Store norske leksikon,Geografi,Verdens geografi,Afrika,Algeries geografi
Constantine er en by i nordlige Algerie, 320 kilometer østsørøst for Alger, beliggende på et platå rundt 650 meter over havet. Byen har rundt 448 000 innbyggere (2008), og er landets tredje største.
Constantine er et handelssentrum og en viktig industriby. Industrien omfatter produksjon av traktorer, motorer, lærvarer, lin- og ullstoffer. Universitet er fra 1969. Byen har blant annet arkeologisk museum, historisk museum og internasjonal lufthavn. Bybeskrivelse Gamlebyen (kasbah) er delvis omgitt av festningsverker fra middelalderen. Elven Oued Rhumel har skåret seg ned i et dypt gjel i en sving rundt bydelen slik at denne bare er tilgjengelig fra vest. Flere broer fører over kløften. Her finnes blant annet moskeen Souk el-Ghezal fra 1700-tallet (omgjort av den franske kolonimakten til katolsk katedral i 1838) og moskeen Djemaa el-Kebir. Nyere bydeler er vokst opp på østsiden av Rhumel-kløften, her ligger også jernbanestasjonen. Historie Constantine het først Cirta (fønikisk: by), ble hovedstad i Numidia og var i den romerske keisertiden (fra år 27 fvt.) en blomstrende romersk koloni. Etter å ha blitt ødelagt i en krig i 311 evt., ble byen gjenreist i 313 av Konstantin under navnet Constantina. Byen spilte en betydelig rolle i arabernes tid (fra 600-tallet). I 1837 ble den stormet av franskmennene, og Algerie var en fransk koloni fra 1830-tallet til 1962. Under andre verdenskrig var Constantine en viktig base for de alliertes felttog i Afrika fra 1942 til 1943. Les mer i Store norske leksikon Algerie Algeries befolkning Algeries geografi Algeries eldre historie Algeries nyere historie Algeries samtidshistorie økonomi og næringsliv i Algerie